Chris Penn

**Christopher Shannon "Chris" Penn**, nado nos Ánxeles o 10 de outubro de 1965 e finado en Santa Monica (California) o 24 de xaneiro de 2006, foi un actor estadounidense. Normalmente tiña papeis de personaxes brutos, delincuentes, de clase traballadora ou cómicos. Dúas das súas actuacións máis memorables foron en *Reservoir Dogs* de Quentin Tarantino, no papel de Nice Guy Eddie, e en *True Romance* como Nicky Dimes. En 1996 gañou o premio ao mellor actor secundario no Festival Internacional de Cine de Venecia polo filme *The Funeral*.

## Traxectoria 
Foi o menor dos tres fillos do director de cine Leo Penn e a actriz Eileen Ryan, e irmán do tamén actor Sean Penn e o músico Michael Penn. Foi parella da modelo Steffiana de la Cruz entre 1993 e 1999.

Comezou a actuar aos 11 anos en *Loft Studio* e fixo o seu debut cinematográfico en 1979 na película *Charlie and the Talking Buzzard*. En 1983 participou en *Rumble Fish*, drama dirixido por Francis Ford Coppola, e en *All the Right Moves*, protagonizada por Tom Cruise, onde interpretaba o seu mellor amigo. Tamén tivo un papel no musical *Footloose* de 1984, no western dirixido por Clint Eastwood *Pale Rider* de 1985 e en *All the Right Moves* (1986), compartía película co seu irmán Sean Penn e súa nai.

En 1993 traballa en *Short Cuts* de Robert Altman, onde interpretou a un encargado da limpeza dunha piscina preocupado pola súa esposa, traballadora dunha liña erótica que atendía aos clientes desde a súa casa.

Interveu nun episodio da serie de televisión *Law & Order: Criminal Intent* durante a temporada 2004-2005, púxolle a voz a Eddie Pulaski no videoxogo Grand Theft Auto: San Andreas e participou en *The Darwin Awards*, película estreada un día despois da súa morte no Festival de Cine de Sundance.

### Falecemento 
Chris Penn foi atopado morto na súa casa de Santa Monica o 24 de xaneiro de 2006, con 40 anos. A pesar do seu consumo pasado de drogas, a autopsia realizada pola forense do condado dos Ánxeles revelou que a causa principal da morte fora unha cardiomiopatía non específica, provocada por unha dilatación do corazón e unha serie de medicamentos. O seu irmán Sean Penn ten dito que a morte do seu irmán foi producida principalmente polo seu elevado peso.

Está soterrado do cemiterio de Holy Cross de Culver City (California).

## Filmografía 
* *Aftermath* (2007)
* *Holly* (2006)
* *King of Sorrow* (2006)
* *The Darwin Awards* (2006)
* *After the Sunset* (2004)
* *Starsky & Hutch* (2004)
* *Grand Theft Auto: San Andreas* (Voz de Eddie Pulaski) (2004)
* *Asasinato... 1, 2, 3* (2002)
* *Corky Romano* (2001)
* *Kiss Kiss Bang Bang* (2000)
* *Cement* (1999)
* *Rush Hour* (1998)
* *The Boys Club* (1997)
* *Deceiver* (1997)
* *The Funeral* (1996)
* *Mulholland Falls* (1996)
* *To Wong Foo, Thanks for Everything! Julie Newmar* (1995)
* *Fist of the North Star* (1995)
* *Short Cuts* (1993)
* *True Romance* (1993)
* *The Music of Chance* (1993)
* *Josh and S.A.M.* (1993)
* *Beethoven’s 2nd* (1993)
* *Best of the Best 2* (1993)
* *Reservoir Dogs* (1992)
* *Mobsters* (1991)
* *Best of the Best* (1989)
* *At Close Range* (1986)
* *Pale Rider* (1985)
* *Footloose* (1984)
* *The Wild Life* (1984)
* *All the Right Moves* (1983)
* *Rumble Fish* (1983)
* *Charlie and the Talking Buzzard* (1979)

## Notas